text: Socialdemokraterne vil udskifte Region Syddanmarks direktion
  11 november 2015 kl. 14.51
  Socialdemokraterne vil have en ny direktion, så troværdigheden kan komme tilbage til Region Syddanmark.  
  Socialdemokraterne i regionsrådet i Region Syddanmark vil af med sundhedsdirektør Jens Elkjær. Forslaget kommer fra det andet største parti og får opbakning af både Enhedslisten og SF, oplyser TV2 Fyn. Ønsket om at komme af med sundhedsdirektøren kommer efter flere kritiske sager - blandt andet ansættelsen af direktørens kone til en meget lukrativ løn. Desuden vil Socialdemokraterne have undersøgt direktionens rolle i Holst-sagen.
  Regionsrådets formand, Stephanie Lose, siger til TV 2/FYN, at hun nu vil drøfte udmeldingen med forretningsudvalget.
  
  